Torsdag besøgte avisen The New York Times den nordjyske by Asaa for at fortælle den aktuelle historie om havfruen 'Mod Hjemve'.

Den ene bil efter den anden triller ned langs havnen i Asaa ved Dronninglund for at gøre et kort stop for enden af vejen. Her er udsigt til vandet og udsigt til den omdiskuterede havfrue, der har fået navnet 'Mod Hjemve'. Både lokale og turister strømmer hertil i de her uger for at se havfruen, som arvingerne til Den Lille Havfrue i København vil have fjernet og destrueret, fordi de mener, at det er plagiat. - Vi skulle da lige herned for at se, hvad det er, som alle folk snakker om, siger Inga Jørgensen, der er pensionist, og som kommer fra Fredericia. Havfrue svømmer mod udlandet Men historien er også nået ud over landets grænser. I dag besøgte avisen The New York Times Asaa for at fortælle historien om den omdiskuterede havfrue. - Så er det da godt nok noget, der er blevet stort, siger Poul Nielsen fra Frederikshavn. - Jeg synes, det er langt ude, siger Inga Jørgensen fra Fredericia. Al omtalen kommer, efter TV2 Nord – den 4. august – fortalte historien om, at arvingerne til Den Lille Havfrue mener, at 'Mod Hjemve' skal fjernes fra havnen i Asaa og helt destrueres. I dag blev kommunens borgmester interviewet af The New York Times. Avisen ville dog ikke tale med TV2 Nord, før deres historie bliver bragt på tirsdag. - Det er blevet en stor historie selv i den internationale presse, og jeg må da sige, at vi får lidt branding her i Asaa på det her, siger Venstres borgmester i Brønderslev Kommune, Mikael Klitgaard. Havn nyder godt af omtalen Det har borgmesteren ret i. Den store omtale af havfruen betyder, at havnen har mange flere gæster, end den plejer at have på den her tid af året. Og derfor åbner den lokale havnegrill i dag klokken 11 fremfor klokken 16. - Det er utroligt, at folk vil bruge tid på Asaa - og så sådan en lille havfrue herude. Hun er jo ganske uskyldig, siger kok Johnny Rene Nielsen. Men som Simon Spies sagde, er dårlig omtale bedre end ingen omtale – og lige nu er borgmesteren glad for, hvad det betyder for havnen. - Nu kommer vi til at holde endnu mere af hende, når der er så meget omtale. Nu er den kommet til at betyde noget, og vi vil meget nødigt af med hende, siger Mikael Klitgaard. Og også på havnegrillen er de klar til at havfruen rammer verdenspressen. -  Vi skal bare have nogle flere folk på arbejde. Vi elsker penge. Alt er positivt, siger Johnny Rene Nielsen.